再韵明復和來
作者：鄧肅
朝代：宋

paragraphs: 男兒匹馬追風嘶，朝燕暮越去如飛。
談笑功名在鐘鼎，卵破草折驅胡兒。
悲吟誤學愚溪柳，落筆幸無龍蛇走。
詩成不直水一杯，誰解金龜與換酒。
能言嗟我閉雕籠，九萬扶摇政屬公。
好振雷威養霖雨，要須奏賦未央宮。
遊戲詩壇整部伍，筆鋒光怪橫天宇。
異時請賡七月篇，惡食卑宮贊神禹。